Obíďme nádherné izby a apartmány zrekonštruovanej budovy boutique hotela, prejdime kaviarňou a zostúpme točitými schodami lemovanými kovaným zábradlím do reštaurácie Rhapsody. Architektonická snaha o noblesu sa vydarila, aj predstava snúbiť reštauráciu s vinárňou pod jedny klenuté priestory. Skvelé pocity, drahé materiály, nenútená elegancia ladená do hnedej… Nahliadnime do dvojjazyčného jedálneho lístka. Nemýlite sa, ste v úplnom centre – extra ponukou i cenami. Reštaurácia Rhapsody sa snaží o panónsky jedálny lístok, ktorému rozumejú náročné jazýčky nielen slovenskej high society, ale i okolitých štátov dunajskej kotliny. Milá obsluha, samozrejme. Skvelá klimatizácia, ako inak. Cigaretku? Bývavalo v Tulipáne… Vínko, kým prinesú jedlo? Samozrejme, a to od našich i svetových najrenomovanejších vinárov. Jedinečná príležitosť pozvať sem na obed či večeru obchodného partnera, štrngnúť si na podpísanú zmluvu alebo zožať obdiv luxusnej milenky. Áno, máte skvelý vkus, zmysel pre kvalitu kuchyne i nápojov, ak volíte Rhapsody. Taniere na belostných obrusoch, celé to noblesné stolovanie, servírované špeciality z rýb, bravčového mäsa, hovädzieho, kuracieho, kačaciny, jahňaciny, cestoviny a rizoto, áno, má to štýl. Nad vami pulzuje mesto a vy si vychutnávate tú svoju luxusnú oázičku… Ale kde sú študenti z filozofickej a právnickej fakulty? Prečo si neprídu posedieť ako kedysi? Vraj prídu na slávnostný obed, ale až na promóciu, keď to tatko zacvaká… C´est la vie, časy sa menia.
Facebook Comments